L'àrea d'Igualtat presenta el festival Fem(em) Dansa
22 de febrer 2018

![](/media/ovzdkg4b/51-img_0702-c.jpg)  
  

L'àrea d'Igualtat de l'Ajuntament de Sagunt ha presentat este matí el festival Fem(em) Dansa, que està emmarcat en la programació del 8 de Març. L'objectiu principal és crear un marc on guanye força, importància i es done a conèixer l'art de la dansa amb obres d'autoria femenina.

El festival Fem(em) Dansa començarà el divendres 2 de març, a les 20 hores amb _Corrandes d’exili_ de Margarida Mateos. Esta actuació tindrà lloc després de la manifestació del Dia de la Dona i se situarà en l'amfiteatre del Triangle Umbral. El dissabte 3 continuaran les actuacions, en este cas amb dues actuacions, una a les 19 h i una altra a les 21 hores. Consistirà en un programa de peces breus que són _Paquita_ d'Ababol, _Me he quedado muda_ de La casa amarilla i _No todavía… ahora_ de malArte. Tot a càrrec de Camí de Nora. 

El diumenge 4 de març, a les 12 hores en la Glorieta de Sagunt, la companyia Dunatacà portarà _Seyah__at_. I per a finalitzar el festival, el diumenge 11 de març, després del cercle de silenci que tindrà lloc a les 12 hores en el passeig marítim, tindrà lloc la representació de l'obra _Salt_, a càrrec de la companyia Fil d’arena.  

  

![](/media/dqzbycyh/51-img_0692-c.jpg) 

La regidora d'Igualtat, María Giménez, destaca esta proposta **“pel seu llenguatge i missatge feminista, perquè en la nostra programació apostem per actes reivindicatius i culturals, bé siga cinema, teatre, monòlegs, xarrades, exposicions, música, etc. En este cas, és dansa femenina on les ballarines són les pròpies autores de les seues peces, arreplegant el testimoni de _Mull__ïer_ de l'any passat”**. 

Giménez ha destacat que una de les ballarines és Ana Lola Cosín Torada, **“que és organitzadora, ballarina i autora també del festival”**. El representant de Camí de Nora, Ismael Bereje, destaca que la companyia local s'ha plantejat esta idea artística **“considerant variables que per a nosaltres són molt importants, com crear un espai escènic explícit per a la dona i des de la dona, fer que la dansa no siga una disciplina marginal i reivindicar el nostre espai com un lloc de mostra de totes les disciplines artístiques”**. 

Els objectius del festival Fem(em) Dansa són: crear un marc on guanye força, importància i es done a conèixer l'art de la dansa; potenciar i visibilizar les obres d'autoria femenina; oferir un lloc d'exposició d'obres de dansa a artistes locals i de la província de València; reivindicar l'espai artístic de les dones, i interrelacionar l'art de la dansa amb altres disciplines artístiques com el teatre, el disseny gràfic, la música, etcètera. 

També es persegueix generar un espai de trobada entre diferents col·lectius artístics; ampliar l'oferta cultural de la ciutat de Sagunt i conformar un festival que puga tenir una continuïtat i anar creixent any rere any.

*   [](http://www.facebook.com/sharer.php?u=https://aytosagunto.es/va/actualitat/l-area-d-igualtat-presenta-el-festival-fem-em-dansa/ "Facebook")
*   [](http://twitter.com/share?url=https://aytosagunto.es/va/actualitat/l-area-d-igualtat-presenta-el-festival-fem-em-dansa/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-area-d-igualtat-presenta-el-festival-fem-em-dansa/ "Linked In")
*   [](mailto:?body=https://aytosagunto.es/va/actualitat/l-area-d-igualtat-presenta-el-festival-fem-em-dansa/)